Diari Oficial de la Generalitat Valenciana


Sumari del DOGV 4385, del 25-11-2002 (2002/12981)

DECRET 185/2002, de 19 de novembre, del Govern Valencià, pel qual es classifiquen d'interés general les obres, les construccions i les instal·lacions d'ús comú per al desenrotllament de polígons d'hivernacles.
-----------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/11/19/185/dof/vci/html**

### Dades del document

Número de DOGV
:   4385

Data del DOGV
:   25-11-2002

Secció del DOGV
:   I. DISPOSICIONS GENERALS

Número del document
:   2002/12891


Data del document
:   19-11-2002

Organisme emissor
:   Conselleria d'Agricultura, Pesca i Alimentació

Tipus de document
:   Decret

Descriptors 

:   * política agrària regional
    * ben comunal
    * mecanització agrària
    * cultiu d'hivernacle
    * explotació agrària en comú
    * legislació

DECRET 185/2002, de 19 de novembre, del Govern Valencià, pel qual es classifiquen d'interés general les obres, les construccions i les instal·lacions d'ús comú per al desenrotllament de polígons d'hivernacles. [2002/X12816]
  
El Decret 151/1990, de 17 de setembre, del Govern Valencià, establix que serà d'aplicació en tot el territori de la Comunitat Valenciana, perquè està classificada com a objectiu número 1 en el Reglament CEE 2.052/1988, del Consell, el que es regula en la Llei de Reforma i Desenrotllament Agrari en matèria d'obres.
  
En l'article 62 d'esta llei es detallava una sèrie d'obres que, d'acord amb el desplegament de la tècnica agronòmica en el moment de la promulgació, podien ser declarades d'interés general.
  
La Generalitat Valenciana ha anat ampliant, amb el pas del temps, esta relació, d'acord amb les disposicions en l'article esmentat, a mesura que s'introduïen noves tecnologies en l'activitat agrària.
  
D'altra banda, la Generalitat Valenciana està interessada a fomentar l'explotació o el cultiu en comú de manera que faça més competitiva la nostra agricultura. Prova d'això són el Decret 74/2001, de 2 d'abril, del Govern Valencià, pel qual es classifiquen d'interés general determinades obres en zones de cultiu en comú, l'Orde de 29 de maig de 2002, de la Conselleria d'Agricultura, Pesca i Alimentació, per la qual es convoquen ajudes per al foment del cultiu i l'explotació en comú de les explotacions agràries, o el Decret 105/2002, de 18 de juny, del Govern Valencià, pel qual es classifiquen d'interés general obres per a instal·lacions ramaderes d'ús comunitari.
  
En este moment, a causa de les exigències de mercats internacionals, l'agricultura dels cultius forçats necessita una ràpida reconversió amb l'ús de tecnologia punta, que absorbeix grans inversions i té alts costs de manteniment. Tant les inversions inicials com els costs de funcionament es poden abaratir si s'utilitzen en comú les instal·lacions necessàries per al cultiu forçat.
  
Estes instal·lacions comunes seran, a grans trets, les necessàries per al reg i l'adobament, amb filtratge, emmagatzematge i automatització, les instal·lacions necessàries per a la calefacció i l'automatització de la climatització, les plantes d'osmosi inversa, si s'escau, la instal·lació elèctrica, les naus per a acollir la maquinària, els magatzems per als productes, els vials i la maquinària per al tractament en comú de residus orgànics.
  
La majoria d'estes actuacions ja estan declarades d'interés general, però no ho està alguna d'elles i, per descomptat, no ho està el conjunt de l'actuació de l'explotació en comú d'hivernacles.
  
En virtut d'això, a proposta de la consellera d'Agricultura, Pesca i Alimentació, i amb la deliberació prèvia del Govern Valencià, en la reunió del dia 19 de novembre de 2002,
  
DECRETE
  
Article 1
  
En els plans d'obres aprovats per la Conselleria d'Agricultura, Pesca i Alimentació es podran classificar com d'interés general les obres, construccions i instal·lacions d'ús comú per al desplegament de polígons d'hivernacles d'explotació conjunta i, en especial, perquè no es preveu en disposicions anteriors, la calefacció, l'automatització de la climatització, la maquinària d'ús comú per al tractament de residus orgànics i els magatzems.
  
Article 2
  
Les obres previstes en l'article 1 que es classifiquen d'interés general en els plans d'obra corresponents seran sufragats íntegrament per la Conselleria d'Agricultura, Pesca i Alimentació.
  
DISPOSICIONS FINALS
  
Primera
  
Es faculta la Conselleria d'Agricultura, Pesca i Alimentació perquè dicte les disposicions que siguen necessàries per al desplegament i l'execució del present decret.
  
Segona
  
El present decret entrará en vigor el sendemà de la publicació en el Diari Oficial de la Generalitat Valenciana.
  
València, 19 de novembre de 2002
  
El president de la Generalitat Valenciana,
  
JOSÉ LUIS OLIVAS MARTÍNEZ
  
La consellera d'Agricultura, Pesca i Alimentació,


Còpia Permalink ELI